Mesajul pe care Simona Halep i l-a transmis Serenei Williams: "Am fost motivată zi de zi să arăt adevărul"
Tribunalul de Arbitraj Sportiv (TAS-CAS) a redus pedeapsa Simonei Halep de la 4 ani la 9 luni.
Instituția făcut anunțul pe site-ul oficial, iar decizia este definitivă. În plus, proba de sânge luată Simonei a fost anulată.
Simona Halep a revenit în România, joi dimineața, iar sportiva a oferit primele declarații după ce TAS i-a redus sentința.
Simona a fost întrebată ce mesaj are să îi transmită Serenei Williams, fosta sa adversară din circuitul WTA, care după ce constănțeanca a fost suspendată a scris pe Twitter "8 e o cifră mai bună". Presa a speculat că americanca s-a referit la finala pe care Serena a pierdut-o contra lui Halep la Wimbledon 2019.
Cu toate acestea, Simona Halep a dat dovadă de multă discreție și a declarat că fiecare persoană are dreptul de a-și exprima punctul de vedere.
"Nu am absolut nimic să-i transmit.
Nu am absolut nimic de transmis pentru că nu am luat absolut nimic negativ. Fiecare e liber să declare orice dorește. Au fost multe critici, multe jigniri la adresa mea. Pot să spun că m-au motivat zi de zi să arăt adevărul, iar cei care m-au susținut au fost mult mai mulți și mult mai importanți.
Eu sunt bine, sunt împăcată sufletește pentru că știu că nu am făcut absolut nimic, s-a și dovedit acest lucru. Am foarte mulți oameni care mă apreciază și mă susțin necondiționat. Cu ei pot să fac treabă din nou", a completat Halep.